1756 բնակարան նոյեմբերին կունենան իրենց սեփականատերերը, 23 օգոստոսի, 2011, Մարինե Պետրոսյան
1756 բնակարան նոյեմբերին կունենան իրենց սեփականատերերը
23 | 08 | 2011 | 18:30 | ռեպորտաժ
Տնակները լքելու, անօթեւանի կարգավիճակից ազատվելու ու նորակառույց բնակարանում ապրելու ակնկալիքով փաստաթղթային ու այլ խնդիրներ ունեցող բազմաթիվ անօթեւաններ այսօր ներկա էին բնակարանների բաշխման կառավարական հանձնաժողովի հերթական արտագնա նիստին:
Օգոստոսի 23-ին Գյումրիում կայացած հանձնաժողովի նիստում, որը վարում էր քաղաքաշինության նախարար Վ.Վարդանյանը, քննարկվել է անօթեւան ընտանիքների 270 գործ եւ վերջիններս ճանաչվել են շահառուներ:
-Ամեն հնարավորը պետք է անենք, որ այս գործընթացը հնարավորինս շուտ ավարտենք ու անցնենք բնակարանների բաշխմանը,- նշեց քաղաքաշինության նախարար Վ.Վարդանյանը,- մեզ անհրաժեշտ է շատ կարճ ժամանակահատվածում հստակ իմանալ ցուցակներում հերթագրված ընտանիքների բնակարանային խնդիրները, որպեսզի որոշում կայացնենք` նոր բնակարաններ կառուցե՞նք, թե ոչ: Մոտ 2 ամսում այս հարցը վերջնականապես կլուծվի, իսկ այն քաղաքացիների նկատմամբ, ովքեր ընդհանարապես չեն ներկայացել, մենք առանձին մոտեցում կցուցաբերենք: Ես հակված եմ կարծել, որ նրանք կամ ընդհանրապես բացակայում են հանրապետությունից, կամ էլ գիտեն, որ չեն կարող հավակնորդ ճանաչվել, դրա համար էլ չեն ներկայանում:
Ինչպես նշեց նախարարը, բնակարանների բաշխման առաջին վիճակահանությունը նախատեսված է իրականացնել 1-2 ամսվա ընթացքում, երբ ավարտված կլինեն կառուցվող բնակարանների ներքին հարդարման աշխատանքներն ու հստակեցված կլինեն շենքերի եւ բնակարանների համարները:
Շիրակ կենտրոն ՀԿ-ի նախաձեռնությամբ բնակարանների բաշխման գործընթացի թափանցիկությունն ապահովելու նպատակով այս տարվա վիճակահանությունը տեսաձայնագրվելու է:
-Նախորդ տարիներին բնակարանների բաշխումը կատարվում էր Մուշ-2 թաղամասում, ուր Գլենդլ Հիլզի կատարած շինաշխատանքների հետ կապված խնդիրներ կային եւ բնակարանների պահանջարկն այդքան էլ մեծ չէր,-նշում է Շիրակ կենտրոն ՀԿ-ի նախագահ Վ.Թումասյանը: -Ընթացիկ տարում բնակարանները կառուցվում են Մուշ-2 եւ Անի թաղամասերում` Կարմիր Խաչի նվիրատվությամբ կառուցված թաղամասի շարունակության հատվածում: Հասկանալի է, որ շահառուների մեծ մասը կցանկանար Կարմիր Խաչի թաղամասում բնակարան ստանալ: Այն հին թաղամաս է եւ ունի բոլոր կենսական պայմանները: Մի քանի ամիս առաջ նույնիսկ մարդկանց մեջ վախ կար, որ Կարմի Խաչում բնակարաններն այլեւս բաշխված են եւ իրենք ուշացել են, մինչդեռ բնակարանների բաշխումը կատարվում է 435 որոշման համաձայն` վիճակահանության սկզբունքով: Որպեսի այս մտահոգությունը դուրս գա, որոշել ենք տեսագրել վիճակահանության ողջ գործընթացը:
Ամբողջ գործընթացը ձայնագրելու խնդրանքով Վ.Թումասյանը դիմել էր նախարարին, վերջինս էլ չէր մերժել.
-Ձայնագրելու հետ կապված ես որեւէ խնդիր չեմ տեսնում: Ի սկզբանե, որ մենք աշխատում էինք, ե՛ւ հանձնաժողովում, ե՛ւ բնակարանների բաշխման ժամանակ մոտ 400-500 մարդ է եղել: Ես կարծում եմ, որ նրանք ավելի լավ կտեսաձայնագրեն, քան ինչ-որ խցիկ: Մեր դռները բաց են եւ հանձնաժողովում, ե՛ւ առանձին վիճակահանության ժամանակ: Ով ցանկանում է, կարող է գալ եւ մասնակցել,- հավաստիացնում է քաղաքաշինության նախարարը:
Վահան Թումասյանի հավաստմամբ` ձայնագրման արդյունքները մոնիտորինգի են ենթարկվելու եւ ամբողջովին տեղադրվելու են համացանցում, իսկ վիճակահանությունից որոշ հատվածներ էլ կցուցադրվի հեռուստատեսությամբ:
Մուշ-2 եւ Անի թաղամասերում կառուցվել է 38 շենք` 1756 բնակարան: Սակայն դիմում ներկայացրած անօթեւանների թինը 2800 է: Այսպես թե այնպես շուրջ 600 ընտանիք այս տարի նորակառույց բնակարանում ապրելու բերկրանքից զրկված կլինի: Նրանք ստիպված կլինեն հավատով նորից սպասել, որ կառավարությունը բնակարանաշինության նոր գործընթաց կսկսի ու վերջապես նրանք էլ կապահովվեն բնակարանով:
Կայքը թարմացվել է Գյումրու Հիմնական Ժամանակով (ԳՀԺ-GST) 2011 թվի օգոստոսի 23-ին, ժամը 18:40:00-ին (GMT = 14:40:00)